(Ortografía tradicional) Cuanqueb li ma̱cuaꞌeb aj judío queꞌcuulac Jerusalén chi lokꞌoni̱nc nak yo̱ li ninkꞌe.
Queꞌcuulac riqꞌuin laj Felipe Betsaida xtenamit xcue̱nt Galilea ut queꞌxye re:
—Ka̱cuaꞌ,
takaj xnaubal ru li Jesús,
chanqueb.
Laj Felipe co̱ ut quixye resil re laj Andrés ut co̱eb xcabichaleb chixyebal re li Jesús.
Li Jesús quixye reheb:
—Xcuulac x-o̱ril nak ta̱qꞌuehekꞌ inlokꞌal la̱in li Cꞌajolbej.
Relic chi ya̱l ninye e̱re nak cui li jun tꞌorol chi riyajil trigo incꞌaꞌ na-auman,
jun tꞌorolak ajcuiꞌ.
Ut cui na-auman,
na-osoꞌ saꞌ li chꞌochꞌ.
Jun ajcuiꞌ ru li na-osoꞌ,
abanan nabal li ru naxqꞌue nak nau̱chin.
Li ani kꞌaxal naxra lix yuꞌam saꞌ li ruchichꞌochꞌ aꞌin,
aꞌan tixsach li junelic yuꞌam.
Aꞌut li ani incꞌaꞌ naxra lix yuꞌam saꞌ ruchichꞌochꞌ,
aꞌan ta̱cua̱nk xyuꞌam chi junelic.
Li ani ta̱raj cꞌanjelac chicuu,
tento tinixta̱ke ut tixba̱nu li cꞌaꞌru ninye.
Bar cua̱nkin la̱in,
aran ajcuiꞌ ta̱cua̱nk aꞌan.
Ut lin Yucuaꞌ ta̱qꞌuehok xlokꞌal li ani ta̱cꞌanjelak chicuu,
chan li Jesús reheb.
Li Jesús quixye ajcuiꞌ:
—Anakcuan kꞌaxal ra saꞌ inchꞌo̱l.
¿Ma ta̱ru̱k ta biꞌ tinye re li Dios,
“At inYucuaꞌ,
china̱col chiru li raylal aꞌin”?
La̱in incꞌaꞌ tinye chi joꞌcan xban nak aꞌan aj e nak xinchal saꞌ ruchichꞌochꞌ.
At inYucuaꞌ,
chinima̱k taxak la̱ lokꞌal,
chan.
Ut li Dios quia̱tinac chak saꞌ choxa ut quixye:
—Ac xnima̱c inlokꞌal,
ut ta̱nima̱k cuiꞌchic,
chan li Dios.
Ut li queꞌabin re nak quia̱tinac li Dios incꞌaꞌ queꞌxnau nak aꞌan li Dios.
Cuan queꞌxye:
—Ca̱k x-ecꞌan,
chanqueb.
Ut cuan cuiꞌchic queꞌyehoc re:
—Jun ángel x-a̱tinac riqꞌuin,
chanqueb.
Ut li Jesús quixye reheb:
—Moco re ta intenkꞌanquil la̱in nak x-a̱tinac li Dios.
Re ban e̱tenkꞌanquil la̱ex.
Anakcuan xcuulac xkꞌehil nak li Dios ta̱rakok a̱tin saꞌ xbe̱neb li cuanqueb saꞌ ruchichꞌochꞌ.
Anakcuan ta̱sachekꞌ xcuanquil laj tza li nataklan saꞌ ruchichꞌochꞌ.
Ut nak tinqꞌuehekꞌ la̱in chiru cruz,
nabaleb teꞌpa̱ba̱nk cue,
chan.
Nak quixye chi joꞌcan,
li Jesús yo̱ chixyebal reheb chanru nak ta̱camsi̱k.
Eb li qꞌuila tenamit queꞌxye re:
—Saꞌ li kachakꞌrab la̱o aj judío tzꞌi̱banbil retalil nak li Cristo li Mesías ta̱cua̱nk xyuꞌam chi junelic.
¿Cꞌaꞌut nak nacaye la̱at nak li Cꞌajolbej ta̱qꞌuehekꞌ chiru cruz?
¿Ani li Cꞌajolbej li yo̱cat chixyebal?
chanqueb.
Quichakꞌoc li Jesús ut quixye reheb:
—La̱in li cutan saken.
Xinchal chixchꞌolobanquil lix ya̱lal che̱ru.
Toj tincua̱nk chic caꞌchꞌinak saꞌ e̱ya̱nk.
Joꞌcan nak qꞌuehomak e̱chꞌo̱l chinpa̱banquil nak toj cuanquin saꞌ e̱ya̱nk re nak incꞌaꞌ texcua̱nk saꞌ xkꞌojyi̱nal ru li ma̱c.
Li ani nacuan saꞌ xkꞌojyi̱nal ru li ma̱c incꞌaꞌ naxnau bar yo̱ chi xic.
Chine̱pa̱b la̱in nak toj cuanquin e̱riqꞌuin re nak la̱exak chic li cualal incꞌajol ut cua̱nkex saꞌ cutan,
chan li Jesús.
Nak ac xye li a̱tin aꞌin,
li Jesús qui-el saꞌ xya̱nkeb ut co̱ saꞌ jun naꞌajej bar incꞌaꞌ teꞌxtau.